P. Hrušovský, podpredseda NR SR: (2002-03-20):
Prosím pána ministra Magvašiho Páni poslanci, panie poslankyne, prosím, kto by náhodou vedel o pohybe pána ministra Magvašiho, aby ho informoval o nutnosti jeho prítomnosti pri prerokúvaní ďalších bodov programu. Prosím o chvíľku trpezlivosti. (Hlasy v rokovacej sále.) Páni poslanci, prosím, prezentujme sa, nehlasujeme, iba zistím počet prítomných poslancov v rokovacej sále. (Hlasovanie.) 38 prítomných. Páni poslanci, je všeobecný súhlas, aby sme pokračovali? A po prerokovaní troch zákonov, ktorých predkladateľom je pán minister Magvaši za vládu Slovenskej republiky, by sme hlasovali. Pán minister Magvaši, chcem vás poprosiť, aby ste z poverenia vlády Slovenskej republiky uviedli a odôvodnili Národnej rade Slovenskej republiky vládny návrh zákona o prídavku na dieťa a o príspevku k prídavku na dieťa , ktorý prerokúvame ako tlač 1354. Prosím predsedov poslaneckých klubov, aby si zabezpečili účasť poslancov na hlasovaní. Pán minister Magvaši. P. Magvaši, minister práce, sociálnych vecí a rodiny SR: Vážené panie poslankyne, vážení páni poslanci, vážený pán predsedajúci, k zákonu, ktorý som predkladal pred obedom pod tlačou 1353, som aj uviedol ten všeobecný rámec aj k tomuto návrhu zákona o prídavku na dieťa a o príspevku k prídavku na dieťa. Takže chcel by som len teraz znovu zvýrazniť, že tlač 1353 a tlač 1354 navzájom súvisia a sú vlastne zásadným krokom vlády Slovenskej republiky, ktorý podniká vo väzbe aj so svojím záväzkom, ktorý mala vláda Slovenskej republiky vo svojom programovom vyhlásení. Prídavky na deti sú najvýznamnejšou dávkou v systéme štátnej sociálnej podpory a jeden z hlavných nástrojov rodinnej politiky. Prostredníctvom nich štát oceňuje a priamo podporuje rodiny s nezaopatrenými deťmi. V súčasnosti sa poskytujú diferencovane podľa veku dieťaťa a príjmu rodiny. Podiel detí na, ktoré sa prídavky na deti poskytujú, však každoročne klesá. Klesá práve v dôsledku tej stropovej hranice, ktorá určuje, že kedy je možné dostať prídavok na dieťa, ale aj, samozrejme, poklesom natality, teda počtu detí vo veku, na ktoré sa tento zákon vzťahuje. Nárok na prídavky na dieťa strácajú predovšetkým rodiny, ktorých rodičia pracujú, to treba, žiaľ, povedať, a ktorých ročný príjem len mierne presahuje hranicu nároku na prídavky na deti. Táto skutočnosť je nielen predmetom kritiky, ale, myslím si, je výrazne nespravodlivá, nesprávna a práve aj preto je tu tento vládny návrh zákona. Zároveň s prípravou Slovenskej republiky na vstup do Európskej únie treba prehodnotiť aj testovanie príjmov, keď vo väčšine krajín Európskej únie sa prídavky na deti poskytujú bez testovania príjmu. Z hľadiska budúceho exportu rodinných dávok do krajín Európskej únie, ktorými budeme zaviazaní po našom vstupe do Európskej únie, zohráva významnú úlohu aj zjednodušenie administratívy pri výkone tejto agendy, ktoré sa dosiahne zavedením jedného platiteľa a značným obmedzením testovania príjmov. Okrem toho treba v súvislosti s poskytovaním rodinných dávok prihliadať z hľadiska rovnosti príležitostí aj na rovnaké práva detí a eliminovať akékoľvek formy diskriminácie. Treba totiž zvýrazniť jeden fakt, na ktorý sa zabúda, že ide o prídavok na dieťa, že tento prídavok má slúžiť dieťaťu, a nie rodičom. Preto nie je možné deliť deti podľa toho, v akej rodine sa narodili, či v bohatej, či chudobnej, či sa narodili takej farby pleti alebo onakej, či takého vyznania alebo onakého vyznania. Preto v súlade s Programovým vyhlásením vlády Slovenskej republiky sa v predkladanom vládnom návrhu zákona navrhuje poskytovať prídavok na dieťa na všetky nezaopatrené deti v závislosti od ich veku. Výška prídavku na dieťa sa navrhuje na úrovni súčasných nižších prídavkov na deti – 480, 590 a 620 Sk. Pre rodiny s nízkymi príjmami sa navrhuje poskytovať aj príspevok k prídavku na dieťa podľa veku dieťaťa a príjmu spoločne posudzovaných osôb – 200, 240 a 270 Sk –, čo umožní zachovať túto rodinnú dávku v súčasnej výške. Chcel by som teda zvýrazniť to, že v tomto prípade už testujeme, v akej rodine toto dieťa vlastne žije. Okrem toho sa navrhuje poskytovať zvýšený prídavok za nezaopatrené dieťa, ktoré sa pripravuje na budúce povolanie štúdiom na strednej škole. Zvýšenie prídavku na dieťa – 200 Sk mesačne – sa navrhuje poskytovať počas obdobia výučby v školskom roku, teda iba počas školského roku, teda nie počas prázdnin, a to s účinnosťou od septembra roku 2003. Chceme týmto prispieť rodinám s takýmito deťmi na zvýšené výdavky spojené so štúdiom na strednej škole. Riešenie zvýšených výdavkov študentov vysokých škôl sa musí riešiť, samozrejme, v rezorte školstva v iných predpisoch ako v tomto. Vzhľadom na vládny návrh zákona o sociálnom poistení, podľa ktorého zaniká pôsobnosť Sociálnej poisťovne ako posudkového orgánu na účely štátnej sociálnej podpory predložený vládny návrh zákona obsahuje aj návrh nového vecného a organizačného zabezpečenia posudkovej činnosti na účely štátnej sociálnej podpory. Ďakujem.